בס"ד

# דף הרחבות – סחר הוגן

1. נראה כי חסידותו של ר' פינחס מלווה בנוקשות בלתי מתפשרת, המביאה שוב ושוב לתובענות ואף לחוסר רגישות כלפי אחרים (...) נראה שהמבט הכפול נוכח גם בדברי הסיום של רבי לסיפורנו: מצד אחד, בבכיו ובפשט דבריו הוא מאשר את מעלתו של ר' פנחס, שעתידה עוד לגבור בעולם הבא; אך בה בעת, עצם ההתייחסות למותו של ר' פנחס אוצרת בתוכה מידה של ביקורת: אמנם זו גדולה, אך היא מובילה את ר' פנחס אל מחוץ לעולם הזה, לבדידות המזהירה שלאחר המוות, אל עולם שבו השכר ניתן לכל אחד בנפרד לפי מעלתו ו'כל אחד נכווה מחופתו של חברו' (בבא בתרא עה ע"א), כלומר בוחן את מעלתו לעומת האחרים.

***(איתן אברמוביץ', מתוך אתר ספר האגדה)***

1. ב־24 באפריל 2013 עלתה תעשיית הטקסטיל בבנגלדש לכותרות בשל אירוע נוראי שקרה בבניין "רנה פלאזה". הבניין בן שמונה הקומות שבו עבדו אלפי עובדים קרס בשעות הבוקר, וכתוצאה מהקריסה נהרגו יותר מ־1,000 עובדים, ונפצעו יותר מ־2,500. בבניין היו בנקים, דירות ומפעלי טקסטיל. הכול התפנו מהמבנה בעקבות סדקים שנראו בו, מלבד עובדי הטקסטיל שהתריעו בפני מעסיקיהם אך הוכרחו לחזור לעבודה באותו בוקר תחת איום שאם לא יעשו זאת עבודתם תילקח מהם. זהו האסון הגדול ביותר בתעשיית הטקסטיל.

***(שיראל שמואל זרובניק, אופנה בעייתית: המחיר המוסרי של תעשיית הבגדים, מוסף שבת של מקור ראשון, 26.2.18)***

1. שכר המינימום של עובדי הענף (בבנגלדש) הוא כ-37 דולרים בחודש, ובשנתיים האחרונות, ככל ששכרם העלוב של הפועלים נשחק באינפלציה הדו-ספרתית, הפכו ההפגנות וההתנגשויות האלימות עם השוטרים לתכופות יותר ויותר.

השלטונות השתמשו בכל הכוח שברשותן כדי לדכא את ההפגנות ולמנוע את הפסקת ייצור הבגדים במפעלים. ועדה ממשלתית רמת דרג מפקחת על ענף ההלבשה, והיא כוללת קציני צבא, משטרה ונציגים של שירותי המודיעין. כוח משטרתי מיוחד מסייר באזורי התעשייה. שירותי מודיעין פנימיים מפקחים על התארגנויות של עובדים. אמינול אסלאם, אחד מראשי האיגודים המקצועיים, עונה ונרצח באפריל, אולם תיק הרצח עדיין פתוח. "בגדים הם ענף היצוא מספר 1 במדינה, והם מקור להכנסות רבות", אומר אלונזו סוסון, שמנהל מרכז למען זכויות העובדים בדאקה. "כל האטה בענף הזה הופכת מיד לעניין של ביטחון לאומי" (...)

נציג משרד הפנים של בנגלדש כתב בתשובה לביקורת העולמית שנמתחה על היחס לעובדים במדינה, כי הממשלה אינה מעדיפה את בעלי המפעלים על פני העובדים, אלא פועלת כ"בורר או שופט", ושומרת במקביל על סביבה "ידידותית להשקעות" בשביל משקיעים מבית ומבחוץ.

***(ג'ים יארדלי, "ניצול תוצרת בנגלדש", ניו יורק טיימס, מובא באתר הארץ, 24.4.13)***

1. האם הרצון לקדם סחר הוגן יכול לחיות בשלום עם הניסיון להוזיל את יוקר המחיה? "ברגע שמדובר על סחר הוגן - השכר צריך להיות הוגן, אחרת אנחנו משאירים את העניים עניים. נדרש שינוי תפיסה שורשי שיוביל למוכנות לשלם. זה מה שקורה באירופה, שם הסחר ההוגן הוא חלק משמעותי בכלכלה. כל צרכן צריך לבדוק עם עצמו איפה זה פוגש את המצפון שלו", אומרת שולה קשת מ"אחותי".

לדבריה, "ברגע שבראש סדר העדיפויות עומד הרצון לשלם את המחיר הנמוך ביותר, זה בא על חשבון ניצול עובדים. הצרכן היום רוצה בזול, והוא רוצה כמה שיותר, אבל זה מקבע את האוכלוסיות החלשות במצב של עוני מחפיר. מה שעומד מאחורי הרעיון של סחר הוגן הוא לאפשר לאותן משפחות להתפרנס בכבוד".

***(מיכל רז חיימוביץ, צרכנות עם מצפון – אילו חברות מקדמות בארץ סחר הוגן?, אתר גלובס, 5.2.15)***

1. שאם לא ימצא לוקח אינו גונב (...) כשלא ימָּצֵא לוקח (מישהו שיקנה) מהגנב ודאי לא היו גונבים, משום כך כל אדם יחדל מלקנות כדי שלא יהא רגיל (הגנב) לגנוב.

***(סמ"ע סימן שנו ס"ק ב)***

1. בניגוד למה שאנחנו אוהבים לחשוב, עבודת ילדים אינה “רוע מוחלט” שיש לאסור ולא משנות התוצאות; היא רע יחסי, ואם בני אדם בוחרים בה – וגם הבנגלדשים אוהבים את ילדיהם כמונו – הם עושים זאת פשוט כי החלופות האחרות גרועות עוד יותר (...) מהי הדרך החוצה מעבודת הילדים? לא דרך חוקי עבודה; חוקי עבודה כבר קיימים ברוב המדינות המתפתחות, וכמו שראינו הם רק מרעים את המצב. הדרך החוצה היא אותה דרך שבה עברו מדינות המערב – תיעוש, התפתחות כלכלית, וכן הלאה; כל זה יוביל למצב שבו אנשים ירוויחו יותר ולכן פחות יצטרכו לשלוח את הילדים שלהם לעבוד. חרמות על עבודת ילדים עושים את המצב גרוע יותר, משום שהם דוחפים אנשים עניים לעוני מרוד יותר. למעשה, דווקא “סדנאות היזע” המושמצות הן-הן הדרך הטובה ביותר לצאת מן העוני המחפיר של חיי הכפר המאוד-לא-פסטורליים במדינות העולם השלישי, וחברות המעסיקות ילדים עושות את השירות ההומניטרי הטוב ביותר בדרך לחילוצן של משפחותיהם ממעגל העוני. או בקיצור: אתם רוצים לדאוג לילדים בעולם השלישי? קנו רק מחברות שמייצרות מוצרים על ידי עבודת ילדים, והחרימו כל מי שתורם בטיפשותו ליותר עבודת ילדים על ידי חרמות וחקיקה מזיקה. מוזר? אולי. אבל הנתונים וההיגיון מדברים בעד עצמם.

***(הלל גרשוני, חקיקה נגד עבודת ילדים פוגעת בילדים, אתר מידה,24.8.16 )***